Document ID: 32014R0366

KOMISSION TÄYTÄNTÖÖNPANOASETUS (EU) N:o 366/2014,
annettu 7 päivänä huhtikuuta 2014,
tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
sekä katsoo seuraavaa:
(1)
Asetuksessa (ETY) N:o 2658/87 vahvistetaan tavaranimikkeistö, jäljempänä ’yhdistetty nimikkeistö’ tai ’CN’, joka on mainitun asetuksen liitteenä I.
(2)
Oikeusvarmuuden vuoksi on tarpeen selkeyttää, kuuluvatko 17 ryhmän sokerin ja muiden vähäisten ainemäärien seokset yhdistetyn nimikkeistön toisen osan alanimikkeeseen 1302 20, 17 ryhmään vai nimikkeeseen 2101.
(3)
Koska alanimikkeen 1302 20 pektiiniaineet voidaan käyttötehon säilymisen takaamiseksi vakioida sokeria lisäämällä, on tarpeen määrittää, miten paljon sokeria voidaan enintään lisätä tuotteeseen, jotta se säilyttäisi pektiiniaineen luonteensa. Seoksella, jossa on 90 prosenttia sokeria ja 10 prosenttia pektiiniaineita, ei ole sokerin luonnetta, minkä vuoksi se olisi luokiteltava 13 ryhmään. Sen sijaan yli 90 prosenttia sokeria sisältävillä tuotteilla on sokerin luonne, minkä vuoksi ne olisi luokiteltava 17 ryhmään. Tämän vuoksi 13 ryhmään olisi lisättävä uusi lisähuomautus.
(4)
On myös tarpeen lisätä 17 ryhmään vastaava uusi lisähuomautus sen varmistamiseksi, että sokerin ja muiden vähäisten ainemäärien seokset luokitellaan edelleen kyseiseen ryhmään, kun seoksella on sokerin luonne.
(5)
Mitä tulee kahviin, teehen tai mateen sekä niiden uutteisiin, esansseihin ja tiiviisteisiin perustuviin valmisteisiin, joiden sokeripitoisuus on korkea, Euroopan unionin tuomioistuin on todennut, että koska komission asetuksen (EY) N:o 306/2001 (2) mukaan pääasiassa sokeria 90,1 prosenttia ja teeuutetta 2,5 prosenttia sisältävä tuote sekä sokeria 58,1 prosenttia (94 prosenttia kuiva-aineen painosta) ja teetä 2,2 prosenttia sisältävä tuote on luokiteltava CN-koodiin 2101 20 92, tätä samaa tulkintaa on sovellettava vastaavasti teepohjaisten juomien tuotantoon tarkoitettuun kahteen seokseen, joissa molemmissa on 64 prosenttia kidesokeria (noin 97 prosenttia kuiva-aineen painosta) ja 1,9 prosenttia teeuutetta ja vettä (3).
(6)
Kahvi, tee tai mate taikka niiden uutteet, esanssit tai tiivisteet eivät kuitenkaan anna tuotteelle sen luonnetta, kun kyseessä ovat sellaiset kahviin, teehen tai mateen ja niiden uutteisiin, esansseihin ja tiivisteisiin perustuvat valmisteet, joiden sokeripitoisuus on vähintään 97 prosenttia kuiva-aineen painosta. Näitä valmisteita ei tulisi luokitella nimikkeeseen 2101. Näin ollen 21 ryhmään olisi lisättävä uusi lisähuomautus näiden tuotteiden luokittelun selkeyttämiseksi.
(7)
Jotta sokerin ja muiden vähäisten ainemäärien seokset luokiteltaisiin yhdenmukaisesti yhdistettyyn nimikkeistöön kaikkialla unionissa, 13, 17 ja 21 ryhmään olisi lisättävä uudet lisähuomautukset.
(8)
Sen vuoksi asetuksen (ETY) N:o 2658/87 liitettä I olisi muutettava.
(9)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (ETY) N:o 2658/87 liitteessä I olevan yhdistetyn nimikkeistön toinen osa seuraavasti:
1)
Lisätään 13 ryhmään 1 lisähuomautus seuraavasti:
”1.
Pektiiniaineiden ja sokerin seoksia, joiden sokeripitoisuus on yli 90 prosenttia kuiva-aineen painosta, ei luokitella alanimikkeeseen 1302 20 vaan pääasiassa 17 ryhmään, koska sokerin katsotaan antavan tuotteelle sen luonteen.”
2)
Lisätään 17 ryhmään 8 lisähuomautus seuraavasti:
”8.
Kaikkialla yhdistetyssä nimikkeistössä sokerin ja muiden vähäisten ainemäärien seokset on luokiteltava 17 ryhmään, paitsi jos niillä on muualle luokiteltavan valmisteen luonne.”
3)
Lisätään 21 ryhmään 6 lisähuomautus seuraavasti:
”6.
Kahviin, teehen ja mateen sekä niiden uutteisiin, esansseihin ja tiivisteisiin perustuvia valmisteita, joiden sokeripitoisuus on vähintään 97 prosenttia kuiva-aineen painosta, ei luokitella nimikkeeseen 2101 vaan pääasiassa 17 ryhmään. Kahvi, tee tai mate taikka niiden uutteet, esanssit ja tiivisteet eivät enää anna kyseisille tuotteille niiden luonnetta.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä huhtikuuta 2014.

Labels: 3
17